Vebjørn Hegdal

**Vebjørn Hegdal** (født 1998) er en norsk tidligere langrennsløper som representerte Larvik Ski. Han ble nordisk juniormester i langrenn i 2015, og fikk to sølvmedaljer under Vinter-OL for ungdom 2016 på Lillehammer.

Hegdal var kjent for enorme treningsmengder, og slet til tider med overtrening. Hegdal sluttet med langrenn i forkant av sesongen 2021/2022.

## Idrettskarriere
### 2012/2013
Hegdal vant klassen 16–20 år i motbakkeløpet Lysebotn Opp i juli 2012. Han vant også Moaløpet 2012. I september vant han UM14-klassen i Birkebeinerløpet 2012.

Han ble tildelt Ungdommens Idrettspris for 2012 av Larvik Idrettsråd i mars 2013. Hovedlandsrennet 2013 ble arrangert på Savalen i mars, og Hegdal kom her på tredjeplass på 5&nbsp;km i klassen G15. Han vant UngdomsBirken på ski i mars.

### 2013/2014
Han vant Natrudstilrennet 2013 i desember. I Hovedlandsrennet hadde han sent startnummer og fikk kraftig snøfall, og endte på tredjeplass på 7,5&nbsp;km klassisk.

I juni vant han Kjoseløpet 2014, og han kom på annenplass i UngdomsBirkenløpet.

### 2014/2015
Hegdal vant Lysebotn Opp i juli 2014, i klassen M17/18 år. Under denne festivalen ble han også tildelt Petter Northugs og Coops talentpris.

Skisesongen startet med Natrudstilrennet i november, og Hegdal vant der 10&nbsp;km fristil i klassen M17.

Nordisk juniorlandskamp i Örnsköldsvik i Sverige i februar telte som nordisk mesterskap, og Hegdal vant der 10&nbsp;km fristil. I mars vant han 10&nbsp;km klassisk i junior-NM på ski 2015 i Hommelvik og på Nes vant han 10&nbsp;km fristil, foran Jørgen Lippert og Jon Rolf Skamo Hope. I tillegg vant han 7,5&nbsp;km klassisk, og han kom på annenplass på sprinten, bak Magnus Bøe. På stafetten kom han på sjetteplass sammen med Telemark og Vestfolds 1. lag.

I Skarverennet 2015 kom han på fjerdeplass, og slo blant andre Finn-Hågen Krogh, Petter Northug og Sjur Røthe. Han deltok også i NM på ski 2015 i Harstad, og kom på 24.-plass på 10&nbsp;km klassisk. Han vant klassen M17 sammenlagt i Norgescupen i langrenn for junior 2014/15, med seier i syv av rennene.

I juni deltok han i sykkelløpet Farrisrunden, der han vant klassen «junior elite», og kom på niendeplass totalt.

### 2015/2016
Han forsvarte seieren fra 2014 da han vant M18-klassen i Lysebotn Opp i juli 2015. Han vant 18-årsklassen i Natrudstilen i desember.

Han deltok i Vinter-OL for ungdom 2016, der han fikk tre medaljer. På 10&nbsp;km fri teknikk fikk han sølv, bak Magnus Bøe (Kim Magnus). I øvelsen kombinert stafett, der to langrennsløpere, to skihoppere og en kombinertløper utgjorde et lag, fikk han sølv sammen med Anna Odine Strøm, Einar Luraas Oftebro, Marius Lindvik og Martine Engebretsen. I tillegg fikk han bronse på sprinten individuelt. I Junior-NM på ski 2016 vant han 15 km klassisk og 10 km fri, og fikk også bronse på 4 &times; 5 km stafett.

Hegdal vant Norgescupen i langrenn for junior 2015/16 sammenlagt i klasse M18, etter at han vant fem av rennene.

### 2021
I november 2021 meldte NRK at Hegdal avsluttet sin karriere som langrennsløper. 

## Referanser


## Eksterne lenker
* 
*  Profil hos ungdoms-OL 2016 
*  Olympiatoppen - Ungdoms-OL Lillehammer 2016 - Troppen
*  Profil hos Merida